21-årige Rolf Toft blev udlejet til Vejle Boldklub i august 2013 og opnåede i efteråret ni officielle kampe for vejlenserne. AaB's sportschef Allan Gaarde udtaler: - Lejeopholdet blev desværre ikke optimalt for hverken Rolf eller Vejle, og derfor er alle tre parter blevet enige om, at det er bedst for Rolfs udvikling, at han allerede nu vender hjem til AaB. - Vi kender Rolf Toft som en spiller med masser af energi, gejst og vilje, og vi ser frem til at få ham tilbage i truppen, siger Allan Gaarde. Rolf Toft, der sent i sin ungdomstid skiftede til AaB fra samarbejdsklubben FC Hjørring, træner med på anlægget på Hornevej fra på lørdag. - Vejle Boldklub er en god klub, men jeg har savnet AaB, og derfor har det været et stort ønske for mig at komme tilbage nu, lyder det fra Rolf Toft. Rolf Toft, der er noteret for 25 officielle kampe for AaB, har kontraktudløb i Aalborg 30. juni 2015.

Opsummering:
AaB og Vejle Boldklub er blevet enige om at afbryde angriberens lejeaftale, som oprindeligt løb til 30. juni 2014.